На основу члана 43. став 1. тачка 12) Закона о смањењу ризика од катастрофа и управљању ванредним ситуацијама („Сл. гласник РС", бр. 87/2018), члана 16. Уредбе Владе Републике Србије о саставу, начину и организацији рада штабова за ванредне ситуације ("Сл. гласник РС" бр. 27/2020), Скупштина општине Димитровград, на седници одржаној дана \_\_\_\_\_\_\_\_\_\_\_\_\_\_\_2025.године, усвојила је:

**И З В Е Ш Т А Ј**

**о раду штаба за ванредне ситуације за 2024.годину**

Општински штаб за ванредне ситуације је у 2024. години одржао укупно седам седница од којих три телефонске и две ванредне. Проглашене су две ванредне ситуације на територији општине Димитровград у периоду од 16-23.07.2024. године због топлотног таласа и суше и у периоду од 26-30.08.2024. године због великог шумског пожара на делу територије забрђа и висока. Спроведене су активности предвиђене годишњим Планом за рад општинског штаба. Сачињени су редовни извештаји према сектору за ванредне ситуације у Пироту.

1. Усвојен предлог оперативног Плана одбране од поплава на територији општине Димитровград за воде другог реда за 2024.годину и достављен Скупштини општине Димитровград на усвајање.
2. Усвојен Извештај о раду Штаба за ванредне ситуације за 2023.годину.
3. Континуирано праћење стања које се односи на ширење заразне болести COVID-19
4. Предузете мере у циљу оспособљавања система за јавно узбуњивање. Израђена акустичка студија у складу са наложеним мерама сектора за ванредне ситуације у Пироту.
5. Предузете су мере поводом уведене ванредне ситуације јула месеца услед недостатка воде за пиће. Штаб за ванредне ситуације је на основу извештаја ЈП комуналац о несташици воде издао наредбу којом се забрањује употреба пијаће воде за заливање пластеника, баште, травњака, пуњење базена за купање и прање моторних возила. Забрањен је рад свих ауто перионица које за свој рад користе воду из градског водовода на територији општине Димитровград док траје ванредна ситуација. Због великих врућина ограничено је радно време у јавним предузећима и установама чији је оснивач локална самоуправа до 13 часова, за све службе које не морају да раде и предлажено је приватним лицима (предузетницима и правним лицима) да ограниче, скрате време рада својих запослених у времену од 12 до 16 часова. Налажено је ЈП Комуналац да предузме мере из своје надлежности које ће допринети равномерну расподелу пијаће воде становништву на територији општине Димитровград. Налажено је Дому здравља Димитровград да појача приправност за случај појаве епидемије услед недостатка воде за пиће. Налажено је Центру за социјални рад да у сарадњи са Црвеним крстом Димитровград омогући доставу флаширане пијаће воде угроженом становништву односно, корисницима Центра за социјални рад, а на основу захтева истих. Одељењу за инспекцијске послове општинске управе Димитровград наложено је да спроведе мере појачане контроле и казнене одредбе за ненаменску употребу пијаће воде у домаћинствима на територији општине Димитровград. Становништво је редовно извештавано о стању водоснабдевања преко локалних медија.
6. Предузете су и спроведене оперативне мере поводом уведене ванредне ситуације услед великих шумских пожара у делу забрђа и висока августа месеца 2024. године. У сарадњи са сектором за ванредне ситуације у Пироту и ватрогасно спасилачке јединице у Димитровграду спречено је ширења пожара у селима В.Одоровци, Гуленовци, Смиловци, Изатовци, Браћевци, Болјев Дол, Д.Криводол. За гашење пожара укључена је и хеликоптерска јединица МУП-а Србије са два хеликоптера. Штаб за ванредне ситуације је након проглашења ванредне ситуације ангажовао субјекте од посебног значаја за заштиту и спасавање на територији општине Димитровград. Штаб је активно учествовао у пружању помоћи у погледу људства, техничке и логистичке подршке. За гашење пожара учествовало је и људство из приватног сектора, становништва, добровољци...Становништво је редовно извештавано путем медија о стању на терену.
7. Континуирано је праћењено стање мигрантске кризе и предузимање потребних мера у сарадњи са станицом граничне полиције у Димитровграду.
8. Утврђена је спремност свих субјеката за предузимање превентивних и оперативних мера у складу са надлежностима за предстојећи зимски период.
9. Усвојен годишњи План рада општинског штаба за 2025.годину.

**О б р а з л о ж е њ е**

Правни основ за доношење предлога Годишњег плана налази се у члану 43. став 1. тачка 12) Закона о смањењу ризика од катастрофа и управљању ванредним ситуацијама („Сл. гласник РС", бр. 87/2018), којим је прописано да Штаб за ванредне ситуације, између осталог, израђује предлог годишњег извештаја о раду и доставља надлежном органу на усвајање.

Правни основ се даље налази у члану 16. Уредбе Владе Републике Србије о саставу, начину и организацији рада штабова за ванредне ситуације ("Сл. гласник РС" бр. 27/2020), којим је прописано да је Годишњи извештај о раду документ који садржи податке о реализованим активностима штаба за ванредне ситуације током претходне године превасходно кроз реализацију тема из годишњег плана рада, као и активности током ванредне ситуације, као и да се Годишњи извештај о раду разматра на првој редовној седници у текућој години.

На основу одржаних седница Штаба за ванредне ситуације општине Димитровград сачињен је Извештај о раду.

Број:\_\_\_\_\_\_\_\_\_\_\_\_\_\_\_\_\_\_\_\_\_

Датум: \_\_\_\_\_\_\_\_\_\_\_\_\_\_\_\_\_\_\_\_\_

**СКУПШТИНА ОПШТИНЕ ДИМИТРОВГРАД**

ПРЕДСЕДНИК

Зоран Ђуров